**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE –**

**Proiect 8 FEBRUARIE 2024**

Ca urmare a solicitării de emitere a acordului de mediu adresată de **SC SERCAVER SRL**, cu sediul în localitatea Chiuza, nr. 51/B, comuna Chiuza, județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *10616/15.09.2022, ultima completare cu nr. 1605/08.02.2024*, în baza Legii nr. 292/2018 privind evaluarea impactului anumitor proiecte publice și private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări prin Legea nr. 49/2011, cu modificările și completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de *07.02.2024,* **că proiectul: *”Construire hală de producție pentru aplicare tratamente de suprafață”****,* propus a fi amplasat în localitatea Chiuza, nr. 51/B, comuna Chiuza, județul Bistriţa-Năsăud, nu se supune evaluării impactului asupra mediului.

**Justificarea prezentei decizii:**

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

 *- proiectul propus* ***intră*** *sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în* ***Anexa nr. 2, la punctul 4, lit. e)*** *instalații pentru tratarea suprafețelor metalice și a materialelor plastice prin procese chimice sau electrolitice și la* ***punctul 13, lit. a)*** *orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

 *- proiectul propus* ***nu intră*** *sub incidența art. 28 din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare;*

 *- proiectul propus* ***intră*** *sub incidența prevederilor art. 48 și 54 din Legea apelor nr. 107/1996, cu modificările și completările ulterioare.*

*Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare, definitivată în cadrul ședinței C.A.T. şi în baza criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legea nr. 292/2018, nu rezultă un impact semnificativ asupra mediului al proiectului propus.*

*Pe parcursul derulării procedurii de mediu, anunţurile publice la depunerea solicitării de emitere a acordului de mediu şi pentru încadrarea proiectului au fost mediatizate prin: afişare la sediul Primăriei comunei Chiuza, publicare în presa locală, afişare pe site-ul şi la sediul A.P.M. Bistrița-Năsăud.*

*Nu s-au înregistrat observaţii/comentarii/contestaţii din partea publicului interesat până la această etapă de procedură.*

***1. Caracteristicile proiectului****:*

***a)*** ***dimensiunea și concepția întregului proiect*** :

*Prin proiect se propune* *extinderea spațiului de producție existent pe amplasament prin construirea unei clădiri cu destinația de hală de producție pentru aplicare tratamente de suprafață, respectiv procese de galvanoplastie la accesorii de lux.*

*Pe amplasament titularul desfășoară activitatea de producție articole de feronerie (lacăte, broaște, butuci yală și butuci ușă), pentru care deține Autorizația de mediu nr. 35/06.02.2012, cu ultima revizuire la 20.01.2023, respectiv pregătirea semifabricatelor metalice, montaj, lustruire și ambalare în cazul producerii lacătelor, iar pentru broaște și cilindrii destinați feroneriei pentru uși se execută numai montaj piese detașate și ambalare.*

*Amplasamentul cu suprafața totală S = 16.478 m2 cuprinde:*

 *- clădiri existente: două hale de producție -* *hala nr. 1 - 1137 m2, hala nr. 2 - 1000 m, sală de mese - 50 m2, clădire centrală termică - 96 m2, depozit lemne tip șopron - 151 m2, depozit pentru deșeuri - 27 m2, casă poartă - 16 m2;*

 *- căi de acces, platforme betonate, pavate, parcare (10 locuri) - 2477,95 m2, spațiu verde – 300 m2, teren liber de construcții - 9871.55 m2.*

*Terenul destinat realizării proiectului - teren liber de construcții cu suprafața de 5363,24 m2, va fi sistematizat astfel: Sconstruită = 801 m2, Sbetonată =426,14 m2, Spietruită = 275,99 m2, Sspațiu verde = 260,48 m2, Steren liber (iniebat) =3599,63 m2.*

 *Bilanț rezultat după realizarea investiției:*

|  |  |  |
| --- | --- | --- |
| ***OBIECT*** | ***SUPRAFAȚA*** | ***UM*** |
| *HALA PRODUCȚIE 1* | *1137* | *m2* |
| *HALA PRODUCȚIE 2* | *1000* | *m2* |
| *HALA PRODUCȚIE 3* | *801* | *m2* |
| *HALA DEPOZITARE PRODUSE FINITE* | *982,5* | *m2* |
| *DEPOZIT AMBALAJE DE CARTON* | *79* | *m2* |
| *DEPOZIT DE MATERIALE* | *290* | *m2* |
| *SALA DE MESE* | *50* | *m2* |
| *CLĂDIRE CENTRALĂ TERMICĂ* | *96* | *m2* |
| *DEPOZIT LEMNE TIP ȘOPRON* | *151* | *m2* |
| *DEPOZIT PENTRU DEȘEURI* | *27* | *m2* |
| *CASA POARTĂ* | *16* | *m2* |
| *PLATFORMĂ BETONATĂ ȘI CĂI ACCES PAVATE (10 LOCURI DE PARCARE)* | *2904,09* | *m2* |
| *SUPRAFAȚĂ PIETRUITĂ* | *275, 99* | *m2* |
| *SPAȚIU VERDE* | *560,48* | *m2* |
| *TEREN LIBER DE CONSTRUCȚII* | *8107,94* | *m2* |
| ***TOTAL SUPRAFAȚĂ*** | ***16478*** | *m2* |

*Clădirea propusă cu destinația de hală de producție cu suprafața construită Sc = 801 m2, Sutilă = 731,35 m2, va cuprinde următoarele zone funcționale: zona pregătire și recepție produse – 283,22 m2, zona destinată instalației tehnologice de aplicare tratamente de suprafață – 262,66 m2, zona tratare apă tehnologică și preepurare – 138,66 m2, depozit consumabile uzate – 5 m2, depozit materiale nobile – 9,68 m2, laboratorul de analize – 21,33 m2, depozit materie primă – 10,8 m2.*

*Linia de producție va cuprinde un număr de 88 cuve cu destinația de băi de degresare chimică, degresare electrolitică, spălare, clătire, pasivare, depunere electrochimică - acoperire cu nichel, aurire, acoperire cu paladiu și recuperare metale nobile din apă.*

*Cuvele sunt din material plastic, au formă paralelipipedică, iar dimensiunile sunt diferite în funcție de tipul operației.*

***Calculul capacității cuvelor de acoperire a suprafețelor:***

|  |  |  |
| --- | --- | --- |
| ***Operația*** | ***Nr. cuva*** | ***Volum (l)*** |
| *Nichelare* | *8* | *274* |
| *9* | *274* |
| *46* | *274* |
| *47* | *274* |
| *Acoperire cu paladiu* | *25* | *230* |
| *60* | *230* |
| *Aurire* | *21* | *230* |
| *56* | *230* |
| *Preaurire* | *19* | *230* |
| *Cuprare* | *83* | *274* |
| *88* | *274* |
| *89* | *274* |
| *Acoperire cu bronz* | *94* | *230* |
| *95* | *230* |
| ***VOLUM TOTAL = 3528 l = 3,528 m3***  |

*În vederea recuperării eventualelor pierderi de soluție din instalația de depunere a metalelor nobile sunt prevăzute 4 cuve de retenție din beton armat, placate cu material de protecție (rășini epoxidice), montate sub nivelul pardoselii, cu următoarele caracteristici tehnice:*

*- S1 = 50 m2, V1 = 25 m3;*

*- S2 = 41 m2, V2 = 21 m3;*

*- S3 = 42 m2, V3 = 21 m3;*

*- S4 = 21 m2, V4 = 10,5 m3.*

*Fundul cuvelor va avea o panta de 1% spre o bașă cu volumul V = 0,064 m3.*

*Zona tratare și preepurare apă tehnologică, cu S=138,66 m2 va fi amplasată peste 4 bazine - construcții din beton armat, hidroizolate, amplasate sub nivelul pardoselii, în care va fi rezerva de apă tampon. Peste ele se va realiza o placă din beton pe care se vor amplasa stația de preepurare, stația de dedurizare și linia de recirculare ape de spălare.*

*Caracteristici tehnice bazine: S1 = 50 m2, V1 = 29,88 m3; S2 = 41 m2, V2 = 23,40 m3; S3 = 42 m2, V3 = 40,32 m3; S4 = 21 m2, V4 = 31,20 m3.*

*În instalația propusă se vor realiza acoperiri electrolitice de suprafață, cu metale nobile, ale unor accesorii ornamentale – lăcățele și cheițe de la poșete, geamantane (de lux). În băile de depunere se dizolvă săruri/compuși ai metalelor prețioase, soluția având rolul de electrolit, iar ornamentele de lux, fixate pe umerașe speciale (100 bucăți) și scufundate în soluția rezultată (electrolit) vor fi catodul în proces; anodul este din grafit, respectiv cupru la nichelare. Ionii de metalul prețios din anod ajung în electrolit și sub acțiunea curentului electric este depus pe ornamente într-un strat subțire.*

*Linia de producție va cuprinde un număr de 88 cuve din material plastic care vor avea destinația de băi de degresare chimică, degresare electrolitică, spălare, clatire, pasivare, depunere electrochimică (acoperire cu nichel, aurire, acoperire cu paladiu, acoperire cu bronz) și recuperare metale nobile din apă.*

*Tabel operații tehnologice de acoperire:*

|  |  |  |  |
| --- | --- | --- | --- |
| Nr. Crt. | Operatia | T (°C) | Timp (s) |
| 1 | Degresare chimica | 50 | 300 |
| 2 | Degresare electrolitică | 50 | 60 |
| 3 | Clătire curentă | Ambientală | 15 |
| 4 | Clătire în cascadă | Ambientală | 15 |
| 5 | Clătire în cascadă | Ambientală | 15 |
| 6 | Activare | Ambientală | 60 |
| 7 | Clătire curentă | Ambientală | 15 |
| 8 | Clătire în cascadă | Ambientală | 15 |
| 9 | Clătire în cascadă | Ambientală | 15 |
| 10 | Cuprare alcalină | 60 | 180 |
| 11 | Clătire primara | Ambientală | 15 |
| 12 | Clătire curentă | Ambientală | 15 |
| 13 | Degresare electrolitica | 50 | 60 |
| 14 | Clătire curentă | Ambientală | 15 |
| 15 | Clătire în cascadă | Ambientală | 15 |
| 16 | Clătire în cascadă | Ambientală | 15 |
| 17 | Activare H2SO4 | Ambientală | 30 |
| 18 | Cuprare acidă | 25 | 900 |
| 19 | Clătire primară | Ambientală | 15 |
| 20 | Clătire curentă | Ambientală | 15 |
| 21 | Degresare electrolitică | 50 | 60 |
| 22 | Clătire curentă | Ambientală | 15 |
| 23 | Clătire în cascadă | Ambientală | 15 |
| 24 | Clătire în cascadă | Ambientală | 15 |
| 25 | Activare | Ambientală | 30 |
| 26 | Clătire curentă | Ambientală | 15 |
| 27 | Clătire în cascadă | Ambientală | 15 |
| 28 | Clătire în cascadă | Ambientală | 15 |
| 29 | Depunere bronz | 65 | 600 |
| 30 | Clatire curentă | Ambientală | 15 |
| 31 | Clătire curentă | Ambientală | 15 |
| 32 | Degresare electrolitică | 50 | 60 |
| 33 | Clătire curentă | Ambientală | 15 |
| 34 | Clătire în cascadă | Ambientală | 15 |
| 35 | Clătire în cascadă | Ambientală | 15 |
| 36 | Activare | Ambientală | 30 |
| 37 | Clătire curentă | Ambientală | 15 |
| 38 | Clătire în cascadă | Ambientală | 15 |
| 39 | Clătire în cascadă | Ambientală | 15 |
| 36 | Preaurire | 40 | 30 |
| 37 | Clătire curentă | Ambientală | 15 |
| 38 | Clătire în cascadă | Ambientală | 15 |
| 39 | Clătire în cascadă | Ambientală | 15 |
| 40 | Depunere paladiu/Nichel | 25 | 240 |
| 41 | Clătire curentă | Ambientală | 15 |
| 42 | Clătire curentă | Ambientală | 15 |
| 43 | Clătire finală | Ambientală | 15 |
| 44 | Clătire finală | Ambientală | 15 |
| 45 | Clătire finală | Ambientală | 15 |
| 46 | Uscare | Ambientală | 90 |
| 47 | Etuve | 70 | 300 |

*Fluxul tehnologic specific activității de acoperire cu metale prețioase cuprinde: aprovizionarea și depozitarea materiei prime și a materialelor, procesele de depunere electrolitică, depozitarea și livrarea produselor.*

*Aprovizionarea: materiile prime vor fi furnizate de producători externi.*

*Depozitarea și stocarea materiei prime****:*** *subsțantele chimice se vor păstra în ambajul original, în spațiu închis, special amenajat - în interiorul halei, lângă laboratorul de analize, se va realiza o încapere cu S=37,6 m2, cu pardoseala placată antiacid, cu acces limitat; sărurile metalelor prețioase se vor depozita într-un fișet metalic.*

*Operații tehnologice de acoperire:*

*- Degresarea chimică - eliminarea grăsimilor saponificabile de pe suprafața pieselor. Piesele se imerseaza în cuva de degresare într-o soluție alcalină, la temperatura de 500C, timp de 300 s;*

*- Degresarea electrolitică - îndepărtarea grăsimii și a altor contaminanți sub acțiunea curentului electric - piesa de prelucrat are rol de electrod (catod sau anod) într-o soluție de curățare alcalină, la temperatura de 500C, timp de 60 s. Degresarea electrolitică se realizează prin scufundarea piesei într-o soluție electrolitică și aplicarea unui curent electric;*

*- Spălarea - este operația prin care are loc înlăturarea de pe suprafața pieselor a substanțelor antrenate în băile anterioare. Apa de spălare, la temperatura mediului ambiant, este preluată de la rețea și trecută printr-o stație de dedurizare, prin osmoză inversă. Spălarea de execută după fiecare operație din flux, timp de 15 s. Apa de la cuvele de spalare a obiectelor metalizate se recirculă în vederea recuperării metalului spălat (apa este pompată printr-un filtru într-un bazin de unde se reintroduce în circuitul de spălare; periodic filtrele se colectează într-un container metalic, se presează și se trimit pentru recuperarea metalelor prețioase);*

*- Activarea - este operația de înlăturare a straturilor de oxizi de pe suprafata pieselor; acesta se face prin imersarea pieselor în cuva cu soluție de decapare, la temperatura ambiantă, timp de 30 s;*

*-**Nichelare**- depunerea electrolitică a stratului de nichel pe piese se face în soluție de sare de nichel, sub acțiunea curentului electric (100 A – 8 V). Nichelarea electrolitică se realizează prin imersarea confecțiilor metalice în baia de electrolit și expunerea acestora în funcție de stratul de nichel necesar;*

*- Cuprare -**depunerea electrolitică a cuprului pe piese se face în două etape: cuprarea acidă în soluție de sulfat de cupru și depunere agent de luciu;*

*- Bronzare (bronz alb) -* *depunerea electrolitică a bronzului alb se face la comenzi speciale înlocuind cuprarea;*

*-**Acoperirea cu metale pretioase (Au sau Pd) – constă în depunerea stratului de metal prețios din soluția lichidă (sare de cianură de aur și cianură de potasiu la aurire, respectiv soluție de sare de paladiu(II) la depunerea paladiului), sub acțiunea curentului electric (50 A – 8 V). Piesele spălate sunt introduse în cuva de acoperire cu metal prețios unde au rol de electrod (catod). Sub acțiunea curentului electric ionii de metal (Au2+ și Pd2+) se depun pe piese formând un strat metalic.*

*Grosimea metalului depus va fi de 15 µm Ni, 0,65 µm Au și respectiv 0,3 µm Pd. Consumul de metal în băile de depunere va fi de 277,19 mg/piesă la nichel, 22,94 mg/piesă la aur și 5,73 mg/piesă la paladiu.*

*Uscare - după spălare produsele trec în cuva de uscare cu aer cad, la T = 70 0C, timp de 90 s, unde apa rămasă pe piese este îndepărtată.*

*Ambalarea, depozitarea și livrarea produselor finite - produsele finite se ambalează în cutii de material plastic (returnabile).*

*Utilități:*

*- alimentarea cu apă în scop menajer și tehnologic – din rețeaua de alimentare cu apă din zonă;*

*- pentru apele uzate tehnologic este prevăzută o* ***staţie de preepurare fizico-chimică*** *cu capacitatea medie de Qmed = 1 m3/h (Qmed = 24 m3/zi), care cuprinde:*

 *- 1 rezervor pentru efluenții din sectorul acido-bazic**cu Vutil=4 m3 (Vtotal=4,6 m3);*

 *- 1 rezervor pentru efluenții din cadrul sectorul de cianuri cu Vutil=0,5 m3 (Vtotal=0,7 m3)****;***

 *- bazin (reactor) de decianurare* *R1 cu capacitatea utilă de 2,5 m3;*

 *- bazin (reactor) de neutralizare R2, cu capacitatea utilă de 2,5 m3;*

 *- bazin (reactor)* *de floculare* *R3, cu capacitatea utilă de 2,5 m3;*

 *- bazin decantor lamelar D1, în vederea separării nămolului;*

 *- bazin de nămol D2;*

 *- rezervor de limpezire, cu capacitatea utilă de 4 m3;*

 *- filtru cu cuarț (suprafață utilă filtrare: 1,5 m2);*

 *- filtru cu cărbune activ (suprafață utilă filtrare: 0,78 m2);*

 *- rezervor de neutralizare finală, cu capacitatea utilă de 2,8 m3.*

*Metoda de preepurare aplicată apelor uzate cu conţinut de cianuri constă în oxidarea cianurilor cu hipoclorit (NaOCl) la cianaţi, metodă prin care gruparea CN- se descompune în dioxid de carbon și azot (gaze nepericuloase).*

*La evacuare din stația de preepurare efluentul trebuie să îndeplinească cerinţele calitative impuse de normativele în vigoare: H.G. nr. 325/2005 - NTPA 002.*

*- apele pluviale potențial impurificate cu produse petroliere, de pe platformele de circulație pavate și betonate, vor fi preluate de rețeaua de canalizare pluvială existentă, care le va descărca într-un separator de hidrocarburi cu capacitatea de 5,83 l/s; apele preepurate vor fi evacuate în canalul pluvial al localității (șanț), care le va descărca, în final, în râul Someșul Mare;*

*- evacuare apă uzată menajeră – în rețeaua de canalizare a localității Chiuza;*

*- încălzirea spațiilor se va realiza cu centrală termică pe combustibil solid (lemn) existentă;*

*- energie electrică - din rețeaua existentă în zonă;*

***b) cumularea cu alte proiecte existente si/sau aprobate****:*

*Pe amplasament titularul desfășoară activitatea de producție articole de feronerie (lacăte, broaște, butuci yală și butuci ușă) pentru care deține Autorizația de mediu nr. 35/06.02.2012, cu ultima revizuire la data de 20.01.2023;*

***c) utilizarea resurselor naturale, in special a solului, a terenurilor, a apei și a biodiversității****:*

*- dintre resursele naturale se utilizează apă, agregate naturale (nisip, balast), energie electrică, lemn și combustibil lichid în cantități limitate, în faza de construcție și energie electrică, apă și lemn în perioada de funcționare;*

***d) cantitatea si tipurile de deşeuri generate/gestionate****:*

***-*** *în perioada de realizare a investiției:* *pamânt și pietre din excavații, deșeuri biodegradabile (decopertare teren), deșeuri menajere;*

***-*** *în perioada de funcționare vor fi produse următoarele tipuri de deșeuri:*

*- deșeuri metalice - piese rebut (5%) - cod 12 01 01, 12 01 99 cca. 750 kg/an*

*- deșeu ambalaj hârtie și carton - cod 15 01 01 cca. 2 kg/lună*

*- deșeu de soluții epuizate băi galvanizare - cod 11 01 13\* cca. 1740 l/an*

*- deșeu de soluții epuizate băi degresare - cod 11 01 13\* cca. 15696 l/an*

*- deșeu lichide apoase de clătire - cod 11 01 11\* cca. 1373 m3/an*

*- deșeu ambalaj soluții - cod 15 01 10\**

*- deșeu nămol de la tratarea fizico-chimică - cod 19 02 06 cca. 1,7 m3/an*

*- deșeu filtru - cod 15 02 03*

*- deșeuri menajere - cod 20 03 01 cca. 4 m3/lună*

*Gestionarea deșeurilor se va face cu respectarea strictă a prevederilor OUG nr. 92/2021 privind regimul deşeurilor, completată și modificată de Legea 17/2023.*

***e) poluarea si alte efecte negative:***

*- în perioada realizării proiectului pot apărea emisii, pulberi de la lucrările de construcţii, noxe de la mijloacele de transport a materialelor;*

*- aceste emisii au un caracter provizoriu, în intervale mici de timp, luându-se măsuri pentru reducerea acestora (stropiri, program de lucru adaptat pentru execuţia lucrărilor și operațiuni de transport, folosirea unor mijloace de transport performante, etc);*

*- în perioada lucrărilor de construire, zgomotul va fi generat de utilajele de excavație şi mijloacele de transport. În scopul diminuării zgomotului se va avea în vedere utilizarea unor utilaje silențioase, cu un grad ridicat de fiabilitate și randament ridicat;*

*- în perioada functionării proiectului, din procesul tehnologic de acoperire rezultă: aerosoli alcalini, aerosoli acizi, aerosoli cu cianuri, nichel, paladiu; aerosolii vor fi captați prin intermediul unui sistem de captare și evacuare format din: hote pe captare (0,6 x 0,6 m), tubulatură metalică (cu diametru cuprins între 0,12 – 0,20 m), ventilatoare cu debite între 8513 - 10783 m3/h, iar evacuarea aerosolilor se va face prin 5 coșuri de evacuare cu diametru D = 0,25 m și înălțimea de cca. 2,5 m față de acoperiș (gura de evacuare fiind la cca. 8,5 m față de sol);*

*Poluanții emiși nu vor depăși valorile din Ordinul 462/1993, respectiv: paladiu – 5 mg/m3 la un debit masic de 25 g/h, cianură - 5mg/m3 la un debit masic de 25 g/h, nichel - 1 mg/m3 la un debit masic de 5 g/h, oxizi de sulf - 500 mg/m3 la un debit masic de 5000 g/h;*

*- în perioada de funcționare a obiectivului zgomotul va fi generat de activitatea de producție și operațiunile de descărcare/încărcare materii prime și produse;*

*- în scopul diminuării zgomotului se va avea în vedere utilizarea unor utilaje silențioase, cu un grad ridicat de fiabilitate și randament ridicat;*

***f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:***

*- realizarea proiectului și ulterior funcționarea obiectivului implică utilizarea, stocarea şi manipularea de substanțe/amestecuri periculoase:* *săruri de nichel,* *săruri de indiu, săruri de paladiu, cianură de potasiu-aur, hidroxid de sodiu, hidroxid de potasiu,* *hipoclorit de sodiu, acizi (acid sulfuric, acid citric, acid boric), soluții alcaline, soliții de degresare, amoniac, etc.*

*- cantitățile de substanțe/amestecuri chimice periculoase care pot fi prezente pe amplasament nu încadrează amplasamentul în categoria inferior sau superior, conform prevederilor Legii nr. 59/2016 privind controlul asupra pericolelor de accident major în care sunt implicate substanțe periculoase, care transpune Directiva 2012/18/UE.*

 *- prin respectarea măsurilor preventive şi de protecţie a factorilor de mediu propuse, riscul de accidente este redus (nu este cazul de accidente majore);*

**g)** ***riscurile pentru sănătatea umană (de ex. din cauza contaminarii apei sau a poluarii atmosferice):***

- *proiectul se implementează în zonă industrială;*

*- proiectul a luat în calcul toate elementele, astfel încât lucrările ce se vor efectua să nu reprezinte o amenințare pentru igiena sau sănătatea și siguranța lucrătorilor, nici să exercite un impact asupra calității mediului sau a climei;*

*- pentru proiectul propus DIRECȚIA DE SĂNĂTATE PUBLICĂ BISTRIȚA-NĂSĂUD, a emis avizul/notificarea nr. …./...02.2024.*

**2. Amplasarea proiectelor:**

**2.1** ***utilizarea actuală şi aprobată a terenurilor:***

*Conform Certificatului de urbanism nr. 17/14.06.2022, cu valabilitate 14.06.2024, emis de Primăria comunei Chiuza, terenul pe care se va implementa proiectul este proprietate privată a firmei SERCAVER SRL și este situat în intravilanul localității Chiuza - zonă destinată activităților industriale;*

**2.2 *bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:*** *resursele naturale utilizate pentru realizarea proiectului sunt disponibile în zonă;*

**2.3*****capacitatea de absorbţie a mediului natural, acordându-se o atenţie specială următoarelor zone:***

***a)*** *zone umede, zone riverane, guri ale râurilor* – proiectul nu este amplasat în zone umede, riverane, sau guri ale râurilor;

***b)*** *zone costiere şi mediul marin* – proiectul nu este amplasat în zonă costieră sau mediu marin;

***c)*** *zonele montane şi forestiere* *–* proiectul nu este amplasat în zonă montană și forestieră;

***d)*** *arii naturale protejate de interes naţional, comunitar, internaţional* – proiectul nu este amplasat în arie naturală protejată de interes național, comunitar, internațional;

***e)*** *zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică* – proiectul nu este amplasat în niciuna din zonele de mai sus;

***f)*** *zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de* cazuri – proiectul nu este amplasat într-o astfel de zonă*;*

***g)*** *zonele cu o densitate mare a populației* – proiectul nu este amplasat într-o astfel de zonă, terenul pe care se va implementa proiectul este zonă destinată activităților industriale*;*

***h)*** *peisaje şi situri importante din punct de vedere istoric, cultural sau arheologic* – proiectul nu este amplasat în zonă cu peisaje și situri importante din punct de vedere istoric, cultural și arheologic.

***3. Tipurile și caracteristicile impactului potenţial:***

***a)******Importanța și extinderea spațială a impactului*** *– lucrările ce urmează a fi executate pentru realizarea proiectului precum și activitatea desfășurată în cadrul acestuia la funcționare, nu vor avea un impact negativ semnificativ asupra factorilor de mediu şi nu vor crea un disconfort pentru populaţie. Va fi afectată direct doar suprafața de teren pe care se realizează proiectul în timpul efectuării lucrărilor și în perioada de funcționare, iar proiectul propus este în concordanță cu prevederile legislației în vigoare;*

***b)******Natura impactului -*** *impactul asupra mediului va fi redus, atât pe perioada execuţiei proiectului, cât şi în perioada de funcţionare;*

*c)* ***Natura transfrontieră a impactului*** *– lucrările propuse nu au efect transfrontier;*

***d)******Intensitatea şi complexitatea impactului*** *- impactul asupra mediului va fi redus, atât pe perioada execuţiei proiectului, cât şi în perioada de funcţionare;*

***e)*** *Probabilitatea impactului - prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă, atât pe perioada execuţiei proiectului, cât şi în perioada de funcţionare;*

***f)******Debutul, durata, frecvenţa şi reversibilitatea impactului:***

*- în perioada de execuție a proiectului impactul asupra factorilor de mediu va fi temporar, iar calitatea factorilor de mediu afectați va reveni la parametri anteriori la finalizarea lucrărilor;*

*- în perioada funcționării impactul va fi direct și permanent;*

***g) Cumularea impactului cu impactul altor proiecte existente și/sau aprobate*** *- implementarea proiectului se face în cadrul obiectivului existent - hală producţie articole de feronerie, efectul cumulativ nu este semnificativ;*

*h)* ***Posibilitatea de reducere efectivă a impactului:***

 *- în timpul realizării lucrărilor de construcție:*

*- utilizarea mașinilor și utilajelor silențioase și verificate tehnic;*

*- reducerea timpului de mers în gol a motoarelor utilajelor şi a mijloacelor de transport auto;*

*- prevenirea ridicării prafului prin acțiuni de stropire;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

 *- în timpul funcţionării obiectivului:*

*- instruirea periodică a personalului de exploatare asupra modului de operare a stației de preepurare, precum și asupra măsurilor de protecţia mediului, a obligaţiilor şi responsabilităţilor ce le revin;*

*- preluarea ritmică a deșeurilor rezultate de pe amplasament, evitarea depozitării necontrolate a acestora;*

*- menținerea și întreținerea spațiilor verzi de pe amplasament, inclusiv a perdelei vegetale.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

**−** *proiectul propus* ***nu intră*** *sub incidența*[***art. 28***](https://lege5.ro/Gratuit/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878121&d=2019-01-17#p-48878121)*din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea*[*nr. 49/2011*](https://lege5.ro/Gratuit/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2019-01-17)*, cu modificările și completările ulterioare ÷ amplasamentul fiind situat în afara ariilor naturale protejate.*

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă** **sunt următoarele:**

**−** *proiectul propus* ***intră*** *sub incidența prevederilor*[***art. 48***](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143)***și***[***54***](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178)*din Legea apelor nr. 107/1996, cu modificările și completările ulterioare.*

*Prin* ***Decizia nr. 29/08.05.2023*** *a Sistemului de Gospodărire a Apelor Bistriţa-Năsăud s-a stabilit că pentru proiectul propus* ***nu este necesară elaborarea S.E.I.C.A,*** *lucrările proiectate vor avea doar impact local și nu determină modificări semnificative ale indicatorilor hidromorfologici, chimici și biochimici raportat la corpul de apă.*

**Condiţii de realizare a proiectului:**

**1.** Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.

**2.** Se vor respecta documentația tehnică, normativele și prescripțiile tehnice specifice - date, parametri - justificare a prezentei decizii.

**3.** Se vor respecta măsurile şi condiţiile de realizare a proiectului în conformitate cu Avizul de gospodărire a apelor nr. … din data de …… emis de Sistemul de Gospodărire a Apelor Bistriţa-Năsăud;

**4.** Nu se ocupă suprafețe suplimentare de teren pe perioada executării lucrărilor, materialele necesare se vor depozita pe terenul aferent proiectului.

**5.** Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se impune refacerea la starea iniţială a terenurilor/spațiilor verzi afectate temporar de lucrări.

**6.** Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.

**7.** Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.

**8.** La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor.

**9.** Se interzice accesul de pe amplasament pe drumurile publice cu utilaje şi mijloace de transport necurăţate.

**10.** Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor. Colectarea deşeurilor menajere se va face în mod selectiv (cel puţin în 3 categorii), depozitarea temporară fiind realizată doar în incintă.

Gestionarea deșeurilor se va face cu respectarea strictă a prevederilor O.U.G. nr. 92/26.08.2021 privind regimul deşeurilor, completată și modificată de Legea 17/2023.

**11.** Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:

 **-** evitarea scurgerilor accidentale de produse petroliere de la mijloacele de transport utilizate;

 **-** evitarea depozitării necontrolate a materialelor folosite şi a deşeurilor rezultate;

 **-** asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).

**12.** Alimentarea cu carburanţi a mijloacelor auto și schimburile de ulei se vor face numai pe amplasamente autorizate.

**13.** În scopul conservării și protejării speciilor de plante și animale sălbatice terestre, acvatice și subterane, prevăzute in anexele nr. 4 A si 4 B din OUG nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea [nr. 49/2011](https://lege5.ro/Gratuit/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2019-01-08), cu modificările și completările ulterioare, sunt interzise:

a) orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;

b) perturbarea intenționată în cursul perioadei de reproducere, de creștere, de hibernare și de migrație;

c) deteriorarea, distrugerea și/sau culegerea intenționată a cuiburilor și/sau ouălor din natură;

d) deteriorarea si/sau distrugerea locurilor de reproducere ori de odihna;

e) recoltarea florilor și a fructelor, culegerea, tăierea, dezrădăcinarea sau distrugerea cu intenție a acestor plante în habitatele lor naturale, în oricare dintre stadiile ciclului lor biologic;

f) deținerea, transportul, vânzarea sau schimburile în orice scop, precum și oferirea spre schimb sau vânzare a exemplarelor luate din natura, în oricare dintre stadiile ciclului lor biologic.

**14.** Titularul proiectului și antreprenorul/constructorul sunt obligați să respecte și să implementeze toate măsurile de reducere a impactului, precum și condițiileprevăzute în documentația care a stat la baza emiterii prezentei decizii.

**15.** La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare și va solicita și obține autorizația de mediu revizuită.

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

DIRECTOR EXECUTIV,

biolog-chimist Sever Ioan ROMAN

 ŞEF SERVICIU ŞEF SERVICIU

 AVIZE, ACORDURI, AUTORIZAŢII, CALITATEA FACTORILOR DE MEDIU

 ing. Marinela Suciu ing. Anca Zaharie

 ÎNTOCMIT, ÎNTOCMIT,

 chim. Georgeta Iușan geograf Alina Mureșan

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr.20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: office@apmbn.anpm.ro website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |